作者:高適
標題:和賀蘭判官望北海作
內容:聖代務平典，輶軒推上才。迢遙溟海際，曠望滄波開。四牡未遑息，三山安在哉。巨鼇不可釣，高浪何崔嵬。湛湛朝百穀，茫茫連九垓。挹流納廣大，觀異增遲回。日出見魚目，月圓知蚌胎。跡非想像到，心以精靈猜。遠色帶孤嶼，虛聲涵殷雷。風行越裳貢，水遏天吳災。攬轡隼將擊，忘機鷗複來。緣情韻騷雅，獨立遺塵埃。吏道竟殊用，翰林仍忝陪。長鳴謝知己，所愧非龍媒。